钦定古今图书集成/明伦汇编/氏族典/第093卷 > 《廖用贤尚友录》 > 《俞氏宗谱序》宋·濂
## 钦定古今图书集成/明伦汇编/氏族典/第093卷 > 《廖用贤尚友录》 > 《俞氏宗谱序》宋·濂

“俗之不美，有志者鲜也。今世之士，论法道不古，若则
以无位为解，及既得位，卒不能有所为，岂特无位之
罪哉？先王经天下之法深远矣，大者信非无位之所
能行。至于族师闾胥之事，独不可推行于州里之间
乎？州里之间苟未暇为，独不可行于同姓之亲乎？为
士者布海内而无救于俗，由是知今之士多无志也。
吾尝损益《周制》，可以化同姓者。凡月之吉，长少咸会
于先祠。拜谒毕，齿坐，命一人庭诵古训及拜法，诵已
长且贤者，绎其义而讽导之，书会者名于册。再会，使
互陈其所为，其行有孝弟忠信者，俾卑且幼者旅拜
之，而著于名之下；有悖戾之行者，命遍拜群坐之尊
者以愧之，而亦著于其名之下。逾月而能改者如初，
否则摈不使坐；逾年而不改者，斥勿齿。同姓之人，疾
相抚，患相拯，贫相赒，死相葬，老弱癃残者相养，祭酺
相召，婚嫁丧灾相助，不能然者，不使与于会。”斯数者，
非甚难为也，而人咸莫能为，谓有志者鲜，非邪？诚有
一人为之，众见其善必效之，效者愈多，则所化者必
愈远，因以美天下之俗不难也。惜乎吾未之见也。学
于吾者众矣，吾未尝不语以其故，金华俞生恂其可
语者乎？俞生之先，以诗《书》世其家，擢科第，先后相望。
生之父大有尢，好学，谱其同姓之亲，以联其族。生继
成之，益修其遗文甚完。谱固睦族之本也，然无位以
行之，安能久而无坏乎？欲其久而无坏，舍吾言不可
也。吾“是以有言焉。呜呼！恂！苟能行之，孰谓有志者之
果鲜哉